**2․4 Նյութերի տեղադրում**

Այս տեսանյութում կխոսենք Google Classroom-ի միջավայր նյութեր վերբեռնելու հնարավորության մասին։

Դրա համար մեզ անհրաժեշտ է վերադառնալ Classwork մենյու՝ մեր կողմից ստեղծված թեմաների և բլոկների էջ։ Որպեսզի Google Classroom-ը հարստացնենք մեր նյութերով, անհրաժեշտ է սեղմել Create կոճակը, որտեղի բացվող մենյուից պետք է ընտրել Material (այսինքն՝ նյութեր) տողը։ Այս պատուհանը մեզ հնարավորություն կտա մեր ցանկացած նյութերը տեղադրել Google Classroom-ում։

Այս պահին ես ցանկանում եմ Հին Հռոմ թեմայում տեղադրել «Հին Հռոմի պատմության արշալույսը» դասը։ Դրա համար ես այստեղ կգրեմ այդ անվանումը՝ Հին Հռոմի պատմության արշալույսը։ Նկարագրության մեջ կգրեմ այն, ինչ ես սպասում եմ իմ աշակերտներից։ Իսկ ես սպասում եմ, որ նրանք կարդան Համաշխարհային պատմության դասագրքի այն հատվածը, որը վերաբերում է Հին Հռոմի պատմության արշալույսին։ Դրա համար ես այստեղ կգրեմ․ «Կարդալ պատմության դասագրքի 106-109 էջերը»։ Ինչպես հիշում եք, ես նախապես հավաքել էի այն նյութերը, որոնցով կիսվելու էի իմ աշակերտների հետ։ Որպեսզի ես աշակերտներին տրամադրեմ նաև դասագիրքը, կսեղմեմ Add կոճակը, որը նման է հայտարարությունների համար նախատեսված Add կոճակին և այս անգամ բացվող պատուհանից կկիրառեմ ոչ թե File տողը, որի միջոցով կարող էի իմ համակարգչից որևէ ֆայլ վերբեռնել, այլ Google Drive տողը, որովհետև այդ բոլոր նյութերը ես պահել եմ Google Drive-ում։ Կբացվի ահա այսպիսի պատուհան, որի առաջին էջում մենք կտեսնենք իմ կողմից կիրառված վերջին փաստաթղթերը։ Վերևում, դեպի աջ, կտեսնենք հնարավորություն` վերբեռնելու այլ փաստաթուղթ իմ համակարգչից։ Մեզ սակայն այս պահին անհրաժեշտ է My Google Drive մասը, որտեղ կարող եք տեսնել իմ Google Drive-ի միջավայրը։ Ինչպես հիշում եք, ես դասընթացը նախագծելիս իմ բոլոր նյութերը հավաքել էի «Դասի օրինակ» թղթապանակում։ «Դասի օրինակ» թղթապանակում ես կբացեմ պատմության մասը, որտեղ առկա են այն բոլոր նյութերը, որոնք որ ես նախապատրաստել եմ։ Ձախից երկրորդ ֆայլը Համաշխարհային պատմության դասագրքի օրինակ է։ Որպեսզի տրամադրեմ այդ դասագիրքն իմ աշակերտներին, բացում եմ այն և այն հայտնվում է Google Classroom-ի միջավայրում։

Այսպիսով, իմ աշակերտը բացելով այս նյութը կարող է տեսնել վերնագիրը, կարող է տեսնել նկարագրությունը, որտեղ ես նշում եմ այն էջերը, որոնք ինքը պետք է կարդա և կարող է գտնել այն ֆայլը (այս դեպքում՝ դասագիրքը), որտեղ առկա են համապատասխան նյութերը։ Քանի որ ես ցանկանում եմ, որպեսզի իմ աշակերտները ոչ միայն կարդան, այլև դիտեն սահիկաշարը, որը ես նախապատրաստել եմ իրենց համար, ես կարող եմ ավելացնել այն՝ նույն տրամաբանությամբ սեղմելով Add կոճակը, բացելով Google Drive-ը և My Google Drive էջում մտնելով «Դասի օրինակ» թղթապանակի մեջ և այստեղից ընտրելով ինձ համապատասխան սահիկաշարը։ Մեր դեպքում դա ահա այս սահիկաշարն է՝ Հին Հռոմի պատմության արշալույսը։ Ես ընտրում եմ այն, և այն նույնպես հայտնվում է իմ և աշակերտին հասանելի Google Classroom-ի միջավայրում։ Այս գործողություններն անելուց հետո շատ հնարավոր է, որ ես ցանկանամ աշակերտին տրամադրել նաև տեսանյութ, որն ինքը կարող է դիտել։ Դրա համար ես ունեմ մի հետաքրքիր տարբերակ։ Նորից սեղմում եմ Add կոճակը, այս անգամ ընտրում YouTube-ը։ Դուք գիտեք, որ YouTube-ում շատ-շատ են տարբեր թեմաներով տեսանյութեր։ Իսկ e-school նախագծի շրջանակներում մենք հենց Հին Հռոմի թեմայով նկարահանել ենք շատ գեղեցիկ դասընթաց։ Որպեսզի գտնեմ այն տեսանյութը, որն ինձ անհրաժեշտ է, բացվող պատուհանի որոնման հատվածում հավաքում եմ՝ «հին հռոմ» բառակապակցությունը և սեղմում՝ որոնում։ Ահա, ինչպես տեսնում եք այստեղ շատ տարբեր տեսանյութեր կան այն թեմայի մասին, որը ես հիմա ներկայացնում եմ իմ աշակերտներին։ Իրականում այս արդյունքների հենց առաջինն այն տեսանյութն է, որը մենք e-school նախագծի շրջանակներում նկարահանել ենք։ Ես կընտրեմ այս տեսանյութը և կսեղմեմ Add կոճակը՝ ներքևի ձախ անկյունում։

Ահա ստացվում է, որ իմ աշակերտներն այս պահին ունեն Համաշխարհային պատմության դասագիրքն իրենց Google Classroom-ում, ունեն սահիկաշար այս թեմայի վերաբերյալ և ունեն համապատասխան տեսանյութը։ Իրենք կարող են օգտվել բոլոր նյութերից իրենց աշխատանքն իրականացնելու համար։ Քանի որ ես ավելացրեցի սահիկաշար և տեսանյութ, ապա նկարագրության մեջ կավելացնեմ նաև սահիկաշարը և տեսանյութը դիտելու հրահանգ։ Այսպիսով՝ Կարդալ պատմության դասագրքի 106-109 էջերը, դիտել տեսանյութը և սահիկաշարը։ Այսքանից հետո կարող եմ նորից նույն սկզբունքով, ինչ հայտարարությունների դեպքում, ընտրել այն աշակերտներին, որոնք պետք է անպայման նայեն այս նյութերը, ընտրել դասարանը (եթե ունեմ այլ դասարան, այստեղ դա ակտիվ կլինի) և շատ կարևոր մաս՝ ընտրել թեման, որի շրջանակներում հանձնարարում եմ այս նյութերը։

Google Classroom-ը հնարավորություն է տալիս ստեղծել նյութեր (ինչպես դուք տեսաք՝ մենք դա արեցինք) և այն վերագրել կոնկրետ թեմայի։ Մեր դեպքում դա «Թեմա 1․ Հին Հռոմ»-ն է։ Ես ընտրում եմ թեման և վերևի աջ անկյունում արդեն իմ ստեղծած կամ վերբեռնած նյութերը Google Classroom-ի միջավայր ուղարկելու գործողությունը պետք է իրականացնեմ։ Ինչպես հիշում եք նախորդ տեսանյութից, ես կարող եմ սեղմել Post կոճակը և բոլոր նյութերը միանգամից կհայտնվեն Google Classroom-ի միջավայրում կամ կարող եմ, օրինակ, այս դեպքում ընտրել այն ժամը և օրը, երբ այս նյութերը պետք է հայտնվեն այնտեղ։ Այս անգամ ես կընտրեմ որևէ օր և ժամ։ Ահա տեսեք, օրինակ, 18-ը հուլիսի, ժամը՝ 8։00։ Ընտրում եմ ժամը և օրը, սեղմում եմ Schedule կոճակը։ Ահա, համակարգը պլանավորելու է և այս նյութն ակտիվացնի հուլիսի 18-ին, ժամը՝ առավոտյան 8-ին։ Այս պահին այն ակտիվ չէ, դրա համար դուք տեսնում եք մոխրագույն նշանը։ Սակայն ակտիվանալուց հետո այն գեղեցիկ կապույտ գույնով կներկվի։

Հաջորդ տեսանյութում կխոսենք աշակերտներին առաջադրանքներ տալու հնարավորությունների մասին։